XOKKANTI – Ritratt juri 640 Afgani f'ajruplan militari tal-Istati Uniti evakwati lejn il-Qatar Ix-xeni li qed tesperjenza d-dinja bħalissa huma xokkanti fuq kull livell. Wara 20 sena ta' interventi militari mill-Istati Uniti, xi xhur ilu l-President tal-Istati Uniti Joe Biden, ħabbar li l-assistenza militari kontra t-Talibani se tkun qed tiġi fi tmiemha u għalhekk s-suldati Amerikani se jirritornaw lura lejn art twelidhom. F'inqas minn xahar mit-tluq tas-suldati Amerkani t-Talibani reġgħu ħakmu taħt idejhom lill-Afganistan bil-konsegwenza li għexieren ta' eluf ta' Afgani qed jiġru għal ħajjithom biex jaħarbu mill-id qattiela tat-Talibani. Fil-fatt, ritratt xokkanti li qiegħed jiċċirkola fuq il-midja soċjali juri 640 Afgani fuq ajruplan militari tal-Istati Uniti fi triqithom lejn il-Qatar, bil-għan li jsibu refuġju aktar dinjituż. L-istorja għalmitna, li s-sess femminili taħt it-Talibani jitlef kull dinjità u dritt soċjali. Tidher diġà fost in-nisa Afgani l-biżà li mhux se jkunu jistgu jerġgħu jixirfu minn bieb il-barra mingħajr l-assistenza ta' raġel jew li ma jkunux jistgħu jistudjaw għaliex din il-prassi hija pprojbita mit-Talibani.